Γεώργιος Γρατσέας

Ο Γεώργιος Γρατσέας (1920-1997) ήταν θεολόγος και καθηγητής πανεπιστημίου.

Βιογραφία
Γεννήθηκε στο Ηράκλειο της Κρήτης στις 8 Νοεμβρίου 1920. Αφού ολοκλήρωσε τις εγκύκλιες σπουδές του στη γενέτειρά του το 1938 εισήχθηκε στη Θεολογική Σχολή του Πανεπιστημίου Αθηνών. Όταν εκδηλώθηκε ο ελληνοϊταλικός πόλεμος επέστρεψε στην ιδιαίτερη πατρίδα του διακόπτοντας τις σπουδές του τις οποίες συνέχισε μετά την απελευθέρωση και τις ολοκλήρωσε το 1946. Αρχικά διορίστηκε θεολόγος καθηγητής στο Ηράκλειο. Από το 1947 μέχρι το 1950 υπηρέτησε στο στρατό ξηράς ως Έφεδρος αξιωματικός. Επανήλθε στην εκπαίδευση και από το 1957 μέχρι το 1959 έλαβε υποτροφία προκειμένου να παρακολουθήσει μαθήματα θεολογίας και φιλοσοφίας στη Λιλ της Γαλλίας και παιδαγωγική στο Παιδαγωγικό Ινστιτούτο της ίδιας πόλης. Το 1959 έλαβε πτυχίο Γενικής Παιδαγωγικής και αναγορεύθηκε διδάκτορας με την εργασία του « L’ Humilite chez L’ apotre St Paul ». Τα καλοκαίρια των ετών 1958, 1959 και 1961 παρακολούθησε μαθήματα βιβλικής θεολογίας στην Οξφόρδη της Αγγλίας. Το 1962 αναγορεύθηκε διδάκτορας της Θεολογικής Σχολής Αθηνών με διατριβή, «Η περί πτωχείας διδασκαλία της Αγίας Γραφής». Τα έτη 1960 και 1965 μετέβη για έρευνες στη Γερμανία και στο Βέλγιο ενώ τη περίοδο 1968-1969 παρακολούθησε μαθήματα Εισαγωγής και Ερμηνείας της Καινής Διαθήκης στη θεολογική Σχολή του Πανεπιστημίου του Τύμπιγκεν ενώ στη Φιλοσοφική Σχολή του ίδιου πανεπιστημίου παρακολούθησε μαθήματα κοπτικής γλώσσας και γραμματείας.

Το 1971 υπέβαλε διατριβή επί υφηγεσία στη Θεολογική Σχολή Αθηνών με θέμα «Το Σάββατον εν Κουμράν και τη Καινή Διαθήκη». Το ακαδημαϊκό έτος 1971-1972 προήχθη στον βαθμό του Επιθεωρητή Μέσης Εκπαίδευσης της ειδικότητας των θεολόγων και τοποθετήθηκε στην Πάτρα. Το 1973 του δώθηκε η εντολή να διδάξει ως υφηγητής. Αυτό ίσχυε μέχρι το 1975 όταν η εντολή αυτή ανακλήθηκε. Την ίδια περίοδο τοποθετήθηκε σύμβουλος Β΄ στο Κέντρο Εκπαιδευτικών Μελετών και Επιμόρφωσης. Το ακαδημαϊκό έτος 1975-1976 επανήλθε ως υφηγητής και το 1981 έκτακτος, ενώ το 1982 αναπληρωτής καθηγητής πριν μονιμοποιηθεί το 1983. Από το 1984 μέχρι τη συνταξιοδότησή του το 1988 δίδαξε ως καθηγητής. Το 1994 αναγορεύθηκε ομότιμος καθηγητής της Θεολογικής Σχολής Αθηνών.

Απεβίωσε το 1997.

Συγγραφικό έργο
Υπήρξε συντάκτης της Θρησκευτικής και Ηθικής Εγκυκλοπαίδειας, ενώ άρθρα του δημοσιεύθηκαν στον ημερήσιο και περιοδικό τύπο. Είχε την επιμέλεια του «Αι ακολουθίαι Ιωσήφ Σαμάκου του Κρητός του ηγιασμένου», Ηράκλειον, 1957

Άλλα έργα του είναι:
« L’ Humilite chez L’ apotre St Paul », Lille, 1959
«Η περί πτωχείας διδασκαλία της Αγίας Γραφής», Αθήναι, 1962
«Pestalozzi και Θρησκεία», Ηράκλειον, 1962
«Η βιβλική φιλοπτωχεία και ο άμβων», Αθήναι, 1965
«Η Μεταμόρφωσις και η Ορθόδοξος ευσέβεια», Αθήναι, 1966
«Ο Σταυρός.Σύντομος βιβλικοϊστορική μελέτη», Αθήναι, 1967
«Ιωάννης ο Βαπτιστής βάσει των πηγών», Αθήναι, 1968
«Το Σάββατον εν Κουμράν και τη Κ. Διαθήκη», Αθήναι, 1971
«Στοιχεία εισαγωγής εις τα χειρόγραφα της Νεκράς Θαλάσσης», Αθήναι, 1974
«Περί τα θεμελιώδη της πίστεως άρθρα», Αθήναι, 1972
«Η έξοδος των Ισραηλιτών από την Αίγυπτο κατά τους συγγραφείς των χρόνων της Καινής Διαθήκης», Αθήνα, 1981
«Ο κοινοτικός βίος στα Εσσαιοκουμρανικά κοινόβια», Αθήνα, 1984
«Ο Πλούταρχος και οι εσχατολογικές προσδοκίες στον ελληνορωμαϊκό κόσμο», Αθήνα, 1984
«Τα χειρόγραφα της Νεκρής Θάλασσας», εκδ. Άρτος Ζωής, Αθήνα, 1991
«Η προς Εβραίους Επιστολή-Ερμηνευτικό υπόμνημα», εκδ. Πουρναράς, Θεσσαλονίκη, 1999

Παραπομπές

Πηγές
Βασίλειος Μουστάκης, «Γρατσέας Γεώργιος», Θρησκευτική και Ηθική Εγκυκλοπαίδεια, τομ. 4 (1964), σελ. 658
Γεώργιος Πατρώνος-Νικόλαος Τζιράκης, «Γεώργιος Στεφ. Γρατσέας», Επιστημονική Επετηρίς της Θεολογικής Σχολής Αθηνών, τομ. 33 (1998), σελ. 7-23

Έλληνες θεολόγοι
Έλληνες πανεπιστημιακοί
Καθηγητές Εθνικού και Καποδιστριακού πανεπιστημίου Αθηνών